Regulamentul concursului public

pentru noul logo al platformei Ghișeul.ro

1. **Concursul și organizatorii concursului**

**Art. 1** Concursul care face obiectul prezentului regulament are ca scop selectarea unui nou logo pentru Ghișeul.ro, plaforma oficială de plăți online a statului român, administrată de Autoritatea pentru Digitalizarea României și dezvoltată în parteneriat cu Asociația de Plăți Electronice din România.

**Art. 2** Organizatorii concursului sunt **Autoritatea pentru Digitalizarea României**, cu sediul în Bulevardul Libertății nr. 14, Sector 5, București - denumită în continuare ADR și **Asociația de Plăți Electronice din România**, cu sediul în Bd. Vasile Milea, nr. 2H, Sector 6, București, denumită în continuare APERO.

1. **Regulamentul Concursului**

**Art. 3** Concursul se va organiza și derula în condițiile prevăzute de prezentul Regulament, care este obligatoriu, în mod necondiţionat, pentru toţi participanţii la concurs (denumit în continuare „Regulamentul”).

**Art. 4** Regulamentul va fi adus la cunoştinţa publicului pe site-ul ADR, precum şi prin orice alte modalităţi aflate la dispoziția organizatorilor, în conformitate cu Legea nr. 544/2001 privind liberul acces la informațiile de interes public.

1. **Condiții de participare la Concurs**

**Art. 5** La concurs poate participa orice persoană fizică, denumită în continuare „Participant”, care îndeplineşte cumulativ următoarele condiţii:

a) este cetăţean român, are vârsta de minim 18 ani împliniţi la data de 15 noiembrie și deţine un act de identitate valabil în scopul identificării, validării rezultatului şi înmânării premiului, în cazul în care acesta va fi declarat câştigătorul concursului;

b) nu este angajat şi/sau colaborator al ADR sau al APERO, nu este soţ/soţie, rudă sau afin până la gradul IV al persoanelor care, potrivit legii, au participat şi participă la iniţierea şi derularea prezentului Concurs din partea ADR sau APERO;

c) se înscrie la concurs prin completarea Formularului de înscriere, prezentat în Anexa 1 a prezentului Regulament (denumit “Formularul de înscriere”);

d) trimite un e-mail la adresa **logo.ghiseul@adr.gov.ro**, care să conțină formularul de înscriere, semnat de către participant/participanți și două fișiere (denumite în continuare„Fișierele”) în care să se regăsească materialele care respectă cerințele din prezentul regulament.

**Art. 6** Înscrierea la concurs este gratuită.

**Art. 7** Participanții se pot înscrie la concurs în mod individual sau în echipe, formate din maximum 3 persoane. Echipele pot purta denumiri personalizate, cu respectarea prevederilor Art. 17 din prezentul Regulament.

**Art. 8** Un participant se poate înscrie la concurs cu un singur logo, fie că participă în mod individual, fie că participă ca membru într-o echipă.

**Art. 9** Participantul/participanții din Formularul de înscriere trebuie să fie autorul/autorii logoului.

1. **Detalii despre brandul Ghișeul.ro**

**Art. 10** Valorile brandului Ghișeul.ro sunt **ușurința în utilizare, eficiența și siguranța**.

**Art. 11** Obiectivele noului logo al Ghișeul.ro sunt:

1. să exprime valorile brandului într-o formă grafică credibilă, puternică și memorabilă
2. să exprime dorința românilor de a folosi soluții digitale pentru a-și face viața mai ușoară
3. să contribuie la îmbunătățirea imaginii instituțiilor publice care vor să-și modernizeze serviciile, alegând să se înroleze în platformă și dovedind că sunt interesate de digitalizare
4. să reflecte statutul actual al platformei - prima soluție informatică a statului român care a ajuns la 1 milion de utilizatori
5. să poată fi adaptat ușor pentru afișarea în viitoarea aplicație mobilă Ghișeul.ro

**Art. 12** USP-ul Ghișeul.ro este: ***Plătește taxe și servicii publice - simplu, rapid și sigur.***

**Art. 13** Pentru a reflecta beneficiile concrete pe care Ghișeul.ro le oferă, sloganul platformei este

***Ghișeul.ro - Te scapă de griji.***

**Art. 14** Detaliile complete despre brand și istoricul platformei se regăsesc în **Anexa 2 -Brief-ul Concursului**, parte integrantă din prezentul Regulament.

1. **Specificații tehnice ale noului logo Ghișeul.ro**

**Art. 15** Logo-ul va consta într-un ansamblu de semne grafice, litere sau imagini, care va reda valorile brandului Ghișeul.ro și va ține cont de scopul său principal, acela de platformă oficială de plăți online a statului român.

**Art. 16** Logo-ul va avea o dimensiune de minimum 500 x 500 pixeli.

**Art. 17** Logo-urile, precum şi orice materiale de follow-up şi/sau postări şi/sau statusuri ale participanților sau echipelor de participanți în mediile de socializare, indiferent de natura acestora:

* trebuie să nu conțină injurii;
* trebuie să nu conțină sau să nu sugereze orice formă de violență sau să nu conțină scene în care se produce sau se sugerează durerea cuiva, scene de violență sexuală sau de cruzime;
* trebuie să nu prezinte sau să nu sugereze încălcări ale reglementărilor legale în vigoare sau orice modalități prin care aceasta ar putea fi încălcate;
* trebuie să nu prezinte sau să nu sugereze consum de droguri și/sau alcool și/sau țigări și/sau a altor substanțe interzise conform reglementărilor legale în vigoare;
* trebuie să nu promoveze sau să nu sugereze rasismul și/sau discriminarea de orice fel;
* trebuie să nu aibă caracter ofensator, abuziv, indecent, calomniator sau obscen;
* trebuie să nu poată aduce prejudicii vreunei persoane;
* trebuie să nu conțină drepturi ale unor terțe părți;
* trebuie să nu conțină publicitate sau materiale promoționale ale unor terțe părți;
* trebuie să nu conțină mărci ale unor terțe părți;
* trebuie să nu conțină materiale ilegale, calomniatoare, obscene, pornografice sau vulgare, defăimătoare, rasiste sau xenofobe.

**Art. 18** Logo-ul Ghișeul.ro va fi folosit, în digital și în print, pentru:

* Flaticon website [www.ghiseul.ro](http://www.ghiseul.ro) - pentru toate tipurile de browser;
* Mainpage website [www.ghiseul.ro](http://www.ghiseul.ro);
* App icon în IOS și Android 🡪 ghidul de standarde pentru iOS este disponibil aici - <https://developer.apple.com/design/human-interface-guidelines/ios/icons-and-images/app-icon/> ; ghidul de recomandări pentru Android este disponibil aici: <https://developer.android.com/google-play/resources/icon-design-specifications>;
* In-app header icon;
* Documente - antet, print-uri materiale personalizate.

**Art. 19** Propunerile grafice vor fi transmise prin e-mail, la adresa [logo.ghiseul@adr.gov.ro](mailto:logo.ghiseul@adr.gov.ro). **Formatul propunerilor** va fi următorul:

1. Fișier în format PDF de 2 pagini, cu fundal alb, A4 landscape. **Logo-ul color** va fi prezentat pe pagina 1 și **logo-ul alb-negru** va fi prezentat pe pagina 2;
2. Fișier în format PDF cu un ***brand toolkit*** care va conține:
   * regulile de utilizare ale logo-ului;
   * codurile de culoare folosite;
   * cel puțin două simulări de integrare a logo-ului: una într-o pagină web și una într-o aplicație mobilă;
3. **Denumirea fişierelor va fi una unitară** şi va conţie numele și prenumele participantului, respectiv al echipei, precum şi descrierea conţinutului pe scurt (ex:“NumePrenumeFormularInscriere.pdf”, ”NumePrenumePropunereLogo.pdf”, ”NumePrenumeBrandToolkit.pdf”, “NumeEchipăPropunereLogo” etc.)

**Art. 20** Logo-ul trebuie să fie trimis în format vectorial, iar tipul de document acceptat este “PDF”. Ulterior alegerii propunerii câștigătoare, aceasta va fi pusă la dispoziția ADR în toate formatele editabile: “eps”, “ai”, “cdr” etc.

**Art. 21** Fișierele care vor fi transmise vor avea împreună dimensiunea de maximum 20 MB.

1. **Jurizarea și selectarea propunerii câștigătoare**

**Art. 22** Juriul care va decide propunerea câștigătoare este format din:

1. Sabina Chipară - designer tipografic, creează tipuri de literă și dezvoltă identități vizuale tipografice
2. Lucia Ciucă - owner, Epyca Management
3. Prof. univ. Dinu Dumbrăvician - designer, profesor al departamentului Design – UNArte București
4. Ciprian Ghișe - director executiv, Asociația de Plăți Electronice din România
5. Victor Kapra - jurnalist, consultant online și social media
6. Cristian Manafu - Managing Partner Evensys, cu experiență de 22 de ani în media, comunicare și online
7. Lector univ. Radu Manelici - designer, lector univ., director al Departamentului Design – UNArte
8. Octavian Oprea - președinte, Autoritatea pentru Digitalizarea României
9. Cristian Petre - Packaging & Brand Designer
10. Radu Puchiu - co-fondator H.appy cities, fost consilier de stat pe probleme de IT&C și servicii publice online
11. Andrei Radu - CEO și fondator GPeC, cea mai mare conferință e-commerce din Centrul și Estul Europei
12. Dragoș Stanca - antreprenor, partener al ThinkDigital Group, fondator UPGRADE100 și președinte BRAT
13. Tudor Turcu - coordonator Comunicare, Autoritatea pentru Digitalizarea României
14. Andrei Turenici - designer grafic, co-fondator al studioului de design Daniel & Andrew
15. Marina Zara - director Marketing și Comunicare, Metro România

**Art. 23** Juriul va analiza şi va puncta soluțiile propuse după următoarele criterii:

1. **relevanţă** pentru tema concursului și valorile brandului;
2. **actualitate** - propunerea să reflecte tendințele actuale de design în industria digitală;
3. **originalitate** - propunerea grafică să fie autentică, inclusiv prin integrarea elementelor de brand ale Ghișeul.ro;
4. **funcţionalitate** (propunerea să fie vizibilă, lizibilă și uşor recognoscibilă în toate modalitățile de utilizare.

**Art. 24** Cele patru criterii vor avea o pondere egală în evaluarea fiecărei lucrări, membrii juriului acordând fiecărei lucrări punctaj de la 0 la 25 pentru fiecare criteriu.

**Art .25** Punctajul maxim care poate fi obținut în cadrul Concursului este de 100 de puncte.

**Art. 26** Fiecare propunere va fi avea un punctaj care reprezintă media aritmetică a punctajelor totale acordate de toţi membrii juriului.

**Art. 27** Propunerea cu punctajul cel mai mare va fi declarată câștigătoare a Concursului.

1. **Calendarul Concursului**

**Art. 28** Concursul se va desfășura în perioada 15 noiembrie - 15 decembrie 2021, cu respectarea următoarelor termene:

* **15 noiembrie** - lansarea Concursului pentru un nou logo Ghișeul.ro și publicarea Regulamentului concursului pe site-ul ADR - <https://bit.ly/RegulamentNouLogoGhiseulro>
* **15 noiembrie, ora 19:00 - 5 decembrie, ora 23:59** - înscrierea participanților la concurs și transmiterea propunerilor
* **6 decembrie - 14 decembrie** - jurizarea
* **15 decembrie** - anunțarea câștigătorului concursului și publicarea celor mai bune 10 propuneri grafice primite pe canalele social media ale ADR

**Art. 29** Rezultatele finale vor fi anunțate în data de 15 decembrie 2021 și vor fi făcute publice pe

site-ul ADR prin toate mijloace aflate la dispoziția organizatorilor, inclusiv prin

anunțarea câștigătorului prin e-mail.

1. **Premii**

**Art. 30** Concursul va avea un singur câștigător, care va fi premiat cu 3500 de euro, fonduri oferite de către APERO.

**Art. 31** Câștigătorul trebuie să aibă drepturi complete asupra propunerii grafice înscrise în concurs.

**Art. 32** Doar câștigătorul va avea obligația de a cesiona integral drepturile de autor pentru propunerea grafică. Cesionarea integrală a drepturilor de autor asupra propunerii grafice se va face în termen 72 de ore de la declararea câștigătorului.

**Art. 33** În cazul în care, indiferent de motiv, nu se va putea acorda premiul câştigătorului desemnat, juriul va putea desemna câștigător pe participantul a cărui propunere grafică a obținut următorul cel mai mare punctaj după câştigătorul desemnat inițial.

**Art. 34** Câştigătorul trebuie să urmeze procedura indicată de organizatori pentru acordarea premiului.

**Art. 35** Câştigătorul are obligaţia să se prezinte în vederea identificării și a acordării premiului, în termenul şi la adresa indicate de organizatori și să semneze documentele aferente

acordării premiului și ale cesionării integrale a drepturilor de autor; în caz contrar, organizatorii au dreptul să nu mai acorde premiul câştigătorului care nu respectă aceste obligaţii, organizatorii fiind exonerați de orice răspundere privind acordarea premiului în acest caz.

**Art. 36** În situația în care juriul nu va considera potrivită niciuna dintre propuneri, concursul se poate încheia și fără a fi declarat un câștigător.

1. **Litigii**

**Art. 37** Eventualele litigii apărute între organizatori și participanți, cu privire la orice aspect legat de desfășurarea concursului se vor soluționa pe cale amiabilă, iar în cazul în care aceasta nu va fi posibilă, litigiile vor fi soluționate de instanțele judecătorești române competente.

1. **Clauze finale**

**Art. 38** ADR și APERO îşi rezervă dreptul de a modifica Regulamentul şi/sau Concursul, respectiv drepturile de a suspenda, înceta, prelungi sau schimba elemente ale concursului, fără să solicite acordul participanţilor şi fără vreun drept de compensare pentru aceştia. Această precizare se referă la măsuri cum ar fi, dar fără a se limita la: prevederile care reglementează modul de derulare a concursului, condiţiile de participare la concurs, data de început şi data de sfârşit a înscrierilor, oricare dintre acestea urmând să intre în vigoare începând cu data afişării lor pe site-ul web al ADR.

**ANEXA I - Formularul de înscriere**

Subsemnatul/a\*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, telefon: \_\_\_\_\_\_\_\_\_\_\_\_\_\_, e-mail \_\_\_\_\_\_\_\_\_\_\_\_\_\_\_\_\_\_\_\_, născut/ă la (data și anul nașterii)\_\_\_\_\_\_\_\_\_\_\_\_\_\_\_\_\_, prin semnarea prezentului formular declar că:

* Mă înscriu la concursul de realizare a unui noul logo pentru platforma de plăți online Ghișeul.ro (“Concursul”).
* Îndeplinesc toate condițiile de participare la concurs, așa cum sunt acestea precizate în Regulamentul Concursului;
* Sunt autorul exclusiv al propunerii grafice cu care particip la concurs și aceasta este originală;
* Am citit Regulamentul Concursului (“Regulamentul”), sunt de acord în totalitate cu acesta și mă oblig în mod expres să-l respect în totalitate și în mod corespunzător;
* Sunt de acord cu cesiunea integrală a drepturilor de autor cu privire la propunerea grafică și cu remunerația aferentă, în situația în care voi fi declarat câștigător, conform Regulamentului;
* Sunt de acord cu cesiunea drepturilor de folosință cu privire la nume și imagine, conform Regulamentului;
* Sunt de acord în mod expres cu prelucrarea datelor cu caracter personal;
* Datele incluse în prezentul formular sunt reale, iar numărul de telefon și adresa de e-mail menționate în prezentul Formular de Înscriere sunt verificate de mine în mod frecvent.

Scurtă descriere a propunerii grafice (text de maxim 100 de cuvinte, în limba română, care include detalii pe care autorul logo-ului le consideră importante)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nume, Prenume\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Semnătură\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Dată\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Acest formular de înscriere (“Formular”) va însoți fișierele (“Fișierele”) în care se vor regăsi propunerea grafică a unui logo și un *brand toolkit* care va conține regulile de utilizare ale logo-ului, codurile de culoare folosite și cel puțin două simulări de integrare a logo-ului: una într-o pagină web și una într-o aplicație mobilă. Toate aceste documente vor fi transmise la adresa de e-mail [logo.ghiseul@adr.gov.ro](mailto:logo.ghiseul@adr.gov.ro).

\*Acesta este un formular editabil. În eventualitatea înscrierii ca echipă, trebuie menționată denumirea echipei, împreună cu numele și vârstele tuturor membrilor acesteia. Toți membrii echipei vor semna formularul.

**ANEXA II - Brief al concursului pentru noul logo Ghișeul.ro**

**Cine suntem**

Lansată în 2011, Ghișeul.ro este platforma oficială de plăți online a statului român. Platforma este administrată de Autoritatea pentru Digitalizarea României (ADR), în parteneriat cu Asociația de Plăți Electronice din România (APERO). Ghișeul.ro este folosită de cetățeni și companii pentru a achita peste 350 de servicii publice oferite de aproape 1000 de instituții și autorități. Sistemul informatic este accesibil non-stop. Platforma Ghișeul.ro se interconectează cu sistemele informatice ale instituțiilor publice partenere pentru a afișa obligațiile de plată ale utilizatorilor. De asemenea, platforma permite plăți fără autentificarea în contul de utilizator pentru o suită de servicii publice și amenzi.

**Cui ne adresăm**

Ghiseul.ro se adresează cetățenilor români care:

* au peste 18 ani
* au card bancar
* vor să plătească servicii publice, taxe sau amenzi oricând și de oriunde
* vor să scape de cozile de la ghișeele instituțiilor
* vor să interacționeze online cu statul român simplu, rapid și sigur

De asemenea, Ghișeul.ro se adresează instituțiilor preocupate de digitalizarea și modernizarea serviciilor publice, instituții care reușesc astfel să crească gradul de colectare a veniturilor comunităților pe care le administrează.

**Ce problemă vrem să rezolvăm**

Avem nevoie de un logo nou. Logo-ul Ghiseul.ro a fost realizat în anul 2011 și a fost gândit într-o perioadă în care computerul era perceput ca un potențial adversar, în care teama de tehnologie era amplă la nivelul populației. Datele actuale despre utilizatori arată schimbarea radicală a percepției românilor față de tehnologie și modificarea comportamentului lor în favoarea folosirii soluțiilor digitale.

**Din cei 1 milion de vizitatori unici care au accesat platforma în ultimele 4 luni, peste 610.000 au folosit terminale mobile**.

La acest moment, Ghișeul.ro este o plaformă web care poate fi accesată de pe terminale mobile sau fixe.

**ADR lucrează la o aplicație mobilă și la o nouă interfață grafică pentru platforma web Ghișeul.ro**.

Așadar, avem nevoie de o soluție grafică modernă, relevantă pentru anul 2021 - atât din punct de vedere vizual, cât și din punct de vedere al utilizării. Ne dorim un rebranding din punct de vedere vizual, pornind de la logo ca principal pion în comunicarea vizuală online, rebranding care să contribuie la crearea unei imagini moderne și să ajute la promovarea platformei.

Având în vedere că platforma Ghișeul.ro este gestionată de Autoritatea pentru Digitalizarea României, propunerile grafice vor putea integra simbolistica națională.

**Ce va exprima noul logo Ghișeul.ro**

Valorile brandului Ghișeul.ro sunt **ușurința în utilizare, eficiența și siguranța**.

**Obiectivele noului logo al Ghișeul.ro sunt**:

1. să exprime valorile brandului într-o formă grafică credibilă, puternică și memorabilă
2. să exprime dorința românilor de a folosi soluții digitale pentru a-și face viața mai ușoară
3. să contribuie la îmbunătățirea imaginii instituțiilor publice care vor să-și modernizeze serviciile, alegând să se înroleze în platformă și dovedind că sunt interesate de digitalizare
4. să reflecte statutul actual al platformei - prima soluție informatică a statului român care a ajuns la 1 milion de utilizatori
5. să poată fi adaptat ușor pentru afișarea în viitoarea aplicație mobilă Ghișeul.ro

Interacțiunea cu statul, chiar și online, nu este de obicei o acțiune care să ofere satisfacții. Plata serviciilor publice, a taxelor sau a amenzilor este necesară, dar nu plăcută. De aceea, aceste plăți trebuie să fie cât mai ușoare și mai rapide. Plățile la ghișeele clasice înseamnă deplasări inutile, întârzieri în trafic, cozi, interacțiunea cu personal uneori neprietenos etc. În contrast cu aceste lucruri, plata prin Ghișeul.ro se poate face la orice oră, rapid și sigur.

Acesta este USP-ul Ghișeul.ro:

***Plătește taxe și servicii publice - simplu, rapid și sigur.***

Pentru a reflecta beneficiile concrete pe care Ghișeul.ro le oferă, sloganul platformei este

***Ghișeul.ro - Te scapă de griji.***

Printr-o platformă intuitivă și ușor de folosit, cetățeanul poate scăpa de griji în relația cu statul din confortul casei sale.

Am scos Statul din statul la coadă. În continuare, vom aduce statul român în fiecare smartphone, prin aplicația mobilă Ghișeul.ro, instrument care va consolida poziția Ghișeul.ro de marketplace al serviciilor publice din România. Statisticile de utilizare ale platformei arată cum utilizatorii deja folosesc mai mult telefonul pentru a se conecta în platformă. Așadar, app icon-ul Ghișeul.ro va fi reprezentativ pentru aplicația din telefon care aparține statului român.